הנשיא הפלסטיני מחמוד עבאס ייפגש היום (שני) בעמאן עם מלך ירדן עבדאללה השני וידון עמו בעניין יוזמת השלום האמריקאית ושיתוף פעולה עתידי עם ממשל הנשיא דונלד טראמפ. ברשות הפלסטינית מסרו כי אין בכוונתה לשלוח נציגים לדיון שצפוי להתקיים מחר בבית הלבן בעניין המצב ההומניטארי ברצועת עזה.
השליח המיוחד של טראמפ לתהליך השלום, ג'ייסון גרינבלט, הוא שיזם את הדיון שאליו הוזמנו גם נציגים מירדן, מצרים וסעודיה. חבר הוועד הפועל של אש"ף, אחמד מגדלאני, אמר ל"הארץ" כי מדובר בניסיון כושל של האמריקאים להציג את סוגיית עזה כעניין הומניטארי ולהתעלם מהמשך המצור ומהקשר בין המצב ברצועה לבין העברת השגרירות האמריקאית לירושלים וההכרה בה כבירת ישראל. "ההנהגה הפלסטינית עומדת על ההחלטה לנתק קשר עם הממשל מאז הצהרת טראמפ, וזה יימשך כל עוד אין שינוי בעמדה ביחס לירושלים ופתרון שתי המדינות", אמר מגדלאני.
גורם פלסטיני בכיר אמר כי עבאס ועבדאללה שוחחו בימים האחרונים בטלפון וסיכמו להיפגש בעמאן לבקשת המלך, כדי לדון בנושאים שעל הפרק. בפגישה ישתתפו גם בכיר הרשות, סאיב עריקאת, וראש מנגנוני המודיעין של הרשות, מאג'ד פרג. לפי ההערכות בסביבתו של עבאס, המלך צפוי לשוחח עם הנשיא הפלסטיני בין השאר על יוזמת השלום האמריקאית והשלכותיה, מתוך הבנה שהבית הלבן יציג אותה בקרוב.